《书事 其九》
宋代·赵蕃

北风卷湖水，万里雪欲狂。乘势不自止，云开日垂光。

风伯益振厉，行子立欲僵。青女探其机，变作明日霜。

湖水冻成坼，层冰傲朝阳。松柏愁悴死，宁云草苍苍。

哀哉羁栖人，破褐无几长。塞向亦墐户，退怜无地藏。

缅思六月中，誓言望清商。及今玄冬时，懔懔反莫当。

流金与折胶，事乃旦暮常。安时辅尔躬，毋为徒自伤。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。